Ettepanek: NÕUKOGU RAKENDUSOTSUS, millega kiidetakse heaks Portugali ajakohastatud makromajanduslik kohandamisprogramm /* COM/2014/054 final - 2014/0027 (NLE) */





SELETUSKIRI Portugali taotluse alusel andis nõukogu 17. mail 2011. aastal Portugalile finantsabi (nõukogu rakendusotsus 2011/344/EL), et toetada jõulist majandus- ja reformikava, mille eesmärk on taastada usaldus, võimaldada majandusel tagasi pöörduda jätkusuutliku kasvu teele ning tagada Portugali, euroala ja ELi finantsstabiilsus. Kooskõlas otsuse 2011/344/EL artikli 3 lõikega 10 vaatas komisjon koos Rahvusvahelise Valuutafondiga ja konsulteerides Euroopa Keskpangaga kümnendat korda läbi edusammud, mida ametiasutused on kokkulepitud meetmete rakendamisel saavutanud, samuti kokkulepitud meetmete tõhususe ning majandusliku ja sotsiaalse mõju. Võttes arvesse uut teavet, paneb komisjon ettepanekuga [sisestada viide] ette muuta otsust 2011/344/EL. Pärast kahe sellise seadusandliku ettepaneku paketi (eelkõige määrus (EL) nr 472/2013) jõustumist, millega samuti reguleeritakse, kuidas tuleb muuta makromajandusliku kohandamisprogrammi aluseks olevaid majanduspoliitilisi tingimusi, tuleb vastu võtta täiendav otsus. Määrust (EL) nr 472/2013 kohaldatakse makromajanduslike kohandamisprogrammide suhtes, mis olid olemas asjaomase määruse jõustumise ajal, ja sellest tulenevalt tuleb muudatuste tegemisel järgida artikli 7 lõikes 5 sätestatud menetlust. 2014/0027 (NLE) Ettepanek: NÕUKOGU RAKENDUSOTSUS, millega kiidetakse heaks Portugali ajakohastatud makromajanduslik kohandamisprogramm EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 21. mai 2013. aasta määrust (EL) nr 472/2013, millega tugevdatakse majanduse ja eelarve järelevalvet euroala liikmesriikide üle, millel on või võivad tekkida tõsised raskused finantsstabiilsuse tagamisel,[1] eriti selle artikli 7 lõiget 5, võttes arvesse Euroopa Komisjoni ettepanekut ning arvestades järgmist: (1) Määrust (EL) nr 472/2013 kohaldatakse liikmesriikide suhtes, kes selle jõustumise ajal juba saavad finantsabi, sealhulgas finantsabi Euroopa finantsstabiilsusmehhanismi ja/või Euroopa Finantsstabiilsuse Fondi raames. (2) Määrusega (EL) nr 472/2013 on ette nähtud sellist finantsabi saavate liikmesriikide makromajandusliku kohandamisprogrammi heakskiitmise eeskirjad, mida tuleb kohaldada kooskõlas nõukogu määruse (EL) nr 407/2010 (millega luuakse Euroopa finantsstabiilsusmehhanism)[2] sätetega, kui asjaomane liikmesriik saab abi nii Euroopa finantsstabiilsusmehhanismi raames kui ka muudest allikatest. (3) Portugalile on antud finantsabi nii Euroopa finantsstabiilsusmehhanismi raames nõukogu rakendusotsusega 2011/344/EL[3] kui ka Euroopa Finantsstabiilsuse Fondi raames. (4) Järjepidevuse huvides tuleks määruse (EL) nr 472/2013 kohane Portugali ajakohastatud makromajanduslik kohandamisprogramm heaks kiita, tuginedes rakendusotsuse 2011/344/EL asjakohastele sätetele. (5) Kooskõlas rakendusotsuse 2011/344/EL artikli 3 lõikega10 on komisjon koos Rahvusvahelise Valuutafondiga ja konsulteerides Euroopa Keskpangaga vaadanud kümnendat korda läbi edusammud, mida Portugali ametiasutused on makromajandusliku kohandamisprogrammi alusel kokkulepitud meetmete rakendamisel saavutanud, samuti nende tõhususe ning majandusliku ja sotsiaalse mõju. Kõnealuse läbivaatamise tulemusel tuleb olemasolevas makromajanduslikus kohandamisprogrammis teha mõned muudatused. (6) Kõnealused muudatused on sätestatud rakendusotsuse 2011/344/EL (mida on muudetud nõukogu [lisa kuupäev/viide] rakendusotsusega [lisa viide]) asjakohastes sätetes, ON VASTU VÕTNUD KÄESOLEVA OTSUSE: Artikkel 1 Käesolevaga kiidetakse heaks rakendusotsuse 2011/344/EL artikli 3 lõigetes 8 ja 9 sätestatud meetmed, mida Portugal võtab oma makromajandusliku kohandamisprogrammi raames. Artikkel 2 Käesolev otsus on adresseeritud Portugalile. Artikkel 3 Käesolev otsus avaldatakse Euroopa Liidu Teatajas. Brüssel, Nõukogu nimel eesistuja [1] ELT L 140, 27.5.2013, lk 1. [2] Nõukogu 11. mai 2010. aasta määrus (EL) nr 407/2010, millega luuakse Euroopa finantsstabiilsusmehhanism (ELT L 118, 12.5.2010, lk 1). [3] Nõukogu 17. mai 2011. aasta rakendusotsus 2011/344/EL Portugalile liidu finantsabi andmise kohta (ELT L 159, 17.6.2011, lk 88).